Advokado

Nu må det stoppe. Det hedder avocado, og her er en huskeregel, der kan minde dig om det: Smager den grønne krokodillefrugt klamt? Nej. Præcis. Der er altså ingen grund til at sige ad.

Bum!

Hvis du har brug for at skrive det i slutningen af et debatindspark, så er dit argument netop ikke stærkt nok til at lukke debatten. Bum!

Deleøkonomi

Der er jo ingen, der vil dele noget i deleøkonomien. De vil leje deres lejligheder ud eller fragte folk rundt for penge, og den slags betegner det glimrende ord ’markedsøkonomi’ allerede.

Disruption

På rekordtid er disruption gået fra at være et fuldstændigt ukendt begreb til at have en daglig og nærmest trumfagtig funktion i det danske sprog. Men disruption er som kejserens nye klæder. Det betyder ingenting, og ingen tør sige det, fordi det så vil afsløre, at både regeringens politik, konsulentrapporter og offentlige kurser er rent bluf.

Dritt kool

Der er ingen tvivl om, at den norske ungdomsserie Skam er helt eminent. Men det giver stadig ikke voksne folk på danske arbejdspladser lov til at komplimentere hinandens PowerPoint-shows med et ’dritt kool’.

Free bleeding

Det viste sig, at ingen faktisk praktiserer det. Det var det samme fis med burka-debatten.

Gluten

Af en eller anden grund har især folk på venstrefløjen et ustyrligt behov for at tale om deres tolerancetærskler over for gluten. Det skal de holde op med. Gluten er et frygteligt ord, som ligger forfærdeligt i munden og kun bør anvendes af folk, der offentligt vil vedkende sig, at hele verden drejer omkring deres egen elendige tarmflora.

Hadprædikanter

Et uhyggeligt ord, som primært er opfundet til at legitimere indskrænkninger i ytringsfriheden for visse mennesker.

Heteronormativ

Den, der bruger ordet heteronormativ, har drukket lidenskabeligt af den postkoloniale natpotte af queer-teori og poststrukturalistisk fransk oversat til amerikanske antologier og forvekslet det med trylleeliksir. Så kan man tale som samfundets moralske overlæge og diagnosticere anderledes tænkende elementer. Ordet er langt og lækkert og let at bruge, fordi det betyder, at alle de andre både er normale og nærmest fascister. Men det er fordomsfuldt og intolerant. Så lad os tømme natpotten i 2017 og bruge argumenter i stedet.

Incitament

Det er jo bare en positiv version af ordet tvang.

Kanon

Uanset om de kalder det en kultur- eller værdikanon, har en kanon aldrig været kanon for andre end debattører og meningsmaskiner.

LGBTQA

Hvor end vi gerne ville, kan vi ikke blive ved med at omtale seksuelle minoriteter på denne måde. LGBT var ok, men nu hvor ordet tilføres et nyt bogstav hver eneste gang, nogen påpeger en form for seksualitet, som afviger en my fra heteroseksualitet, bliver det bare latterligt.

Manbun

Da man endelig fandt ud af, hvad man skulle kalde det Zlatan, Simon Kjær og Gareth Bale render rundt med oven på hovedet, var frisuren på vej ud.

Mansplaining

Mansplaining var et kanon godt ord i 2015. Det synliggjorde nogle ubevidste strukturelle forskelle mellem kønnene og blev brugt om mænd, der taler ned til kvinder for selv at fremstå klogere. Men efter at være blevet skamredet gennem hele 2016, har mansplaining nu gjort sin pligt. Ellers havner vi snart i en situation, hvor kvinder råber ’mansplaining’, blot en mand spørger, om der er mere toiletpapir.

Neger

Nu er det altså slut med at sige neger.

’Ord kan ikke beskrive …’

Argh. Giv det nu lige et forsøg.

Postfaktuelt

Det betyder jo bare løgn.

Samtykke

2016 blev året hvor det, som i årtusinder har været underforsået, pludselig skulle aftales: »Husk at indhente samtykke, inden du dyrker sex« er den ultimative bureaukratisering af det intime – den slags, der kan få lejrbålet til at gå ud for selv den artigste spejderdreng. Hvis vi lover hinanden at opføre os ordentligt, får vi friheden til at insistere på det usagte.

Sprøjteorgasme

Det er fair nok, hvis du godt kan lide at sprøjte, når du kommer. Men kulturelt skal vi stoppe med at erotisere sprøjteorgasmen, som i virkeligheden bare er tis. Det burde kaldes slap bækkenbund eller ufrivillig vandladning, for det er, hvad det er.

Tage debatten

Som i ’lad os tage debatten’ – eventuelt efterfulgt at udtrykket ’up front’. Tag nu bare den skide debat. Der er ingen grund til at italesætte, at I tager den. Heller ikke selv om, I tager den up front.

Tudekiks

Når mænd over 30 med begyndende vom har ordet trykt på deres T-shirts, og man kan købe en pakke ’tudekiks’ i Fakta, er det tid til at tænke nyt.